ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί της [των] τροπολογίας[ών] του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την πρόσβαση σε δίκτυα ηλεκτρονικών επικοινωνιών και συναφείς ευκολίες, καθώς και με τη διασύνδεσή τους ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2000/0186 (COD)

ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο γ) της συνθήκης ΕΚ, επί της [των] τροπολογίας[ών] του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την πρόσβαση σε δίκτυα ηλεκτρονικών επικοινωνιών και συναφείς ευκολίες, καθώς και με τη διασύνδεσή τους ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. Εισαγωγή

Το άρθρο 251 παράγραφος 2 τρίτη υποπαράγραφος σημείο γ) της Συνθήκης ΕΚ, προβλέπει ότι η Επιτροπή γνωμοδοτεί επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση. Η Επιτροπή παραθέτει κατωτέρω τη γνώμη της επί των 7 τροπολογιών που προτάθηκαν από το Κοινοβούλιο.

2. Ιστορικό

Η πρόταση της Επιτροπής σχετικά με την πρόσβαση και τη διασύνδεση (COM(2000) 384 - 2000/0186(COD)) αποτελεί μέρος της νέας προτεινόμενης κανονιστικής δέσμης για δίκτυα και υπηρεσίες ηλεκτρονικών επικοινωνιών και εναρμονίζει τον τρόπο κατά τον οποίο τα κράτη μέλη ρυθμίζουν την αγορά μεταξύ προμηθευτών επικοινωνιακών δικτύων και υπηρεσιών στην Κοινότητα.

Το Ευρωπαϊκό Κοινοβούλιο αποφάνθηκε σε πρώτη ανάγνωση την 1η Μαρτίου 2001, ενώ η Επιτροπή ενέκρινε τις τροποποιημένες προτάσεις της σχετικά στις 4 Ιουλίου 2001. Το Συμβούλιο ενέκρινε την κοινή του θέση στις 17 Σεπτεμβρίου 2001. Η Επιτροπή υποστήριξε πλήρως την κοινή θέση του Συμβουλίου.

Οι τροπολογίες που υπερψηφίστηκαν από το Ευρωπαϊκό Κοινοβούλιο σε δεύτερη ανάγνωση αποτελούν μέρος συμβιβαστικής δέσμης τροπολογιών σε τέσσερις οδηγίες της νέας δέσμης κανονιστικών ρυθμίσεων, συμπεριλαμβανομένης της παρούσας οδηγίας, καθώς και μιας απόφασης σχετικά με το ραδιοφάσμα, τις οποίες η Προεδρία του Συμβουλίου προώθησε ως σύνολο στο ΕΚ. Η δέσμη υπερψηφίστηκε στο σύνολό της από την ολομέλεια του ΕΚ στις 12 Δεκεμβρίου. Δεδομένου ότι οι τροπολογίες είναι αποδεκτές από το Συμβούλιο, δεν θα κινηθεί διαδικασία συνδιαλλαγής. Η τελική έγκριση από το Συμβούλιο αναμένεται στις αρχές του 2002, έπειτα από αναθεώρηση των κειμένων από την αρμόδια ομάδα της Νομικής Υπηρεσίας.

3. Στόχος της πρότασης

Με την οδηγία καθορίζεται πλαίσιο τεχνολογικά ουδέτερων κανόνων, που μπορούν ωστόσο να εφαρμοστούν σε εξειδικευμένες αγορές προϊόντων ή υπηρεσιών σε συγκεκριμένες γεωγραφικές περιοχές, για την αντιμετώπιση προβλημάτων που εντοπίζονται στην αγορά μεταξύ προμηθευτών πρόσβασης και διασύνδεσης. Περιλαμβάνεται, μεταξύ άλλων, πρόσβαση σε σταθερά και κινητά δίκτυα, καθώς και πρόσβαση σε δίκτυα ψηφιακών ρ/τ εκπομπών, συμπεριλαμβανομένης πρόσβασης σε συστήματα πρόσβασης υπό όρους και λοιπές συναφείς ευκολίες, όπως οι ηλεκτρονικοί οδηγοί προγραμμάτων (EPG) και οι διεπαφές προγραμμάτων εφαρμογής (API).

Με την οδηγία παρέχεται ασφάλεια δικαίου για τους συντελεστές της αγοράς μέσω της καθιέρωσης σαφών κριτηρίων όσον αφορά τα δικαιώματα και τις υποχρεώσεις τους (άρθρα 3 και 4), καθώς και για κανονιστική παρέμβαση (άρθρο 5). Προβλέπονται περιορισμοί σχετικά με τις υποχρεώσεις που μπορούν να επιβληθούν όσον αφορά πρόσβαση και διασύνδεση καθώς και με τις σχετικές περιστάσεις, ενώ παράλληλα παρέχεται επαρκής ευελιξία ώστε οι ρυθμιστικές αρχές να έχουν τη δυνατότητα αποτελεσματικής αντιμετώπισης νέων προβλημάτων της αγοράς που παρεμποδίζουν τον αποτελεσματικό ανταγωνσμό (άρθρα 6 έως 13).

4. Γνώμη της Επιτροπής επί των τροπολογιών του Ευρωπαϊκού Κοινοβουλίου

Το Κοινοβούλιο ενέκρινε 7 τροπολογίες στην οδηγία περί πρόσβασης, στις 12 Δεκεμβρίου 2001. Η Επιτροπή μπορεί να αποδεχθεί όλες πλήρως.

4.1 Τροπολογίες τεχνικού χαρακτήρα στα άρθρα (τροπολογίες αριθ. 27, 28 και 19)

Το Ευρωπαϊκό Κοινοβούλιο εισήγαγε τις τροπολογίες αριθ. 27 και 28, οι οποίες έχουν τεχνικό χαρακτήρα και εξασφαλίζουν συμβατότητα με την τροπολογία 26 στην οδηγία πλαίσιο, ώστε η ανάλυση της αγοράς να πραγματοποιείται 'το ταχύτερο δυνατό έπειτα από την έναρξη ισχύος της οδηγίας', τηρώντας πάντως τις διαδικασίες δημόσιας διαβούλευσης.

Και η τροπολογία 19 έχει τεχνικό χαρακτήρα, με επακριβή γλωσσική διατύπωση.

Η Επιτροπή μπορεί να αποδεχτείς τις εν λόγω τροπολογίες που αποσαφηνίζουν και ενισχύουν την κοινή θέση του Συμβουλίου.

4.2 Λοιπές τροπολογίες στις αιτιολογικές σκέψεις (τροπολογίες αριθ. 29, 31 30 και 7)

Το Ευρωπαϊκό Κοινοβούλιο ενέκρινε επίσης τροπολογίες με τις οποίες εισάγεται νέο κείμενο στις αιτιολογικές σκέψεις, υπογραμμίζοντας την ανάγκη παρακολούθησης από τις ρυθμιστικές αρχές ή/και την Επιτροπή, ενώ η ρυθμιστική δράση θα πρέπει να αναλαμβάνεται κατά περίπτωση και σύμφωνα με τις διαδικασίες που προβλέπονται στις διατάξεις της οδηγίας, σε σειρά θεμάτων κύριας σημασίας. Τα θέματα αυτά αφορούν συγκεκριμένα τη διαλειτουργικότητα υπηρεσιών για τους τελικούς χρήστες, τέλη τιμολογίων για τελικούς χρήστες, την ανάγκη ανάλυσης της αγοράς σε θέματα διεθνούς περιαγωγής, καθώς και ενδεχόμενες επιπτώσεις της νέας υποδομής στο περιβάλλον και το τοπίο.

Η Επιτροπή μπορεί να αποδεχθεί τις εν λόγω τροπολογίες με τις οποίες αποσαφηνίζονται οι εξουσίες ρυθμιστικής εποπτείας που περιλαμβάνονται στις συναφείς διατάξεις της κοινής θέσης του Συμβουλίου.

5. Συμπέρασμα

Η Επιτροπή τροποποιεί την πρότασή της, σύμφωνα με το άρθρο 250 παράγραφος 2 της Συνθήκης ΕΚ, ως ανωτέρω.